Codul Rural francez – istorie şi actualitate

I. ISTORIA CODULUI RURAL
Ideea potrivit căreia Codul rural francez ar fi un cod vechi este falsă, câtă vreme până în 1953 nu a existat un cod propriu-zis, ci doar legislaţie agrară dispersată, chiar în condiţiile unor încercări – până la mijlocul secolului al XX-lea rămase la stadiul de proiecte - de codificare, istoria Codului Rural fiind „lungă, haotică şi nimic altceva decât o succesiune de eşecuri”
.
Primul proiect de acest fel datează de la sfârşitul secolului al XVII-lea, în contextul revoltei „bonetelor roşii”
 care, în 1675, au cerut elaborarea unui „cod ţărănesc” („Code paysan”), cerere ce a putut fi luată în considerare doar  în contextul creat de Revoluţie. Proiectul „bonetelor roşii”, prezentat în 13 august 1790 de către Heurtaut de Comerville, supus examinării de către Adunarea Constituantă şi în  final abandonat, a fost reluat într-o formă modificată şi transpus în decretul din 28 septembrie 1791 privitor la bunurile rurale şi la poliţia rurală, ale cărui prevederi au constituit baza dreptului rural post revoluţionar. Legea prevedea, în esenţă, că „teritoriul Franţei în toată întinderea lui este liber, ca şi persoanele care îl locuiesc. Proprietarii sunt liberi în alegerea culturilor şi exploatăriii terenurilor lor, în conservarea recolterlor şi dispun de întreaga producţie a proprietăţilor lor”.

Căderea regalităţii, la 10 august 1792, urmată de o serie de legi reformatoare, printre care şi cele referitoare la domeniul agrar, au constituit baza suprimării drepturilor feudale şi a restituirii către ţărani a bunurilor rurale. Legislaţia montaniardă din vara anului 1793 a condus la trecerea către ţărani, în loturi mici, a bunurilor emigranţilor
. Legislaţia, parte a proiectului „economiei politice populare, exprimat de Robespierre la 10 mai 1793, a vizat, în primă instanţă, asigurarea subzistenţei cetăţenilor francezi şi dreptul la existenţă al fiecărei persoane. 

Prima iniţiativă montaniardă în domeniul agrar s-a concretizat în punerea în aplicare imediată a legislaţiei agrare. Comitetul drepturilor feudale, devenit secţiune a Comitetului legislativ, a adoptat o serie de legi în această direcţie (Legea din 3 iunie cu privire la vânzarea loturilor mici, în sensul favorizării micilor proprietare; Legea din 10 iunie 1793 referitoare la bunurile comunale recunoscute drept proprietate comună, etc.). Aplicarea legislaţiei s-a făcut la nivel de comună, în maniera descentralizată prevăzută de Constituţie. Nicio guvernare ulterioară nu a modificat esenţial această legislaţie, care s-a constituit într-o veritabilă revoluţie agrară în favoarea ţărănimii şi comunităţii rurale în ansamblul ei. 

De la Consulat (1799-1804) la Primul Imperiu (1804-1815), au existat numeroase tentative de regrupare într-un cod anumeroselor reglementări,  uzaje şi cutume existente în lumea rurală.
În 1801, Napoleon a numit o Comisie din „oameni speciali”, însărcinată cu elaborarea unui Cod Rural, născut mort însă, utilitatea lui nefiind considerată manifestă, în condiţiile existenţei Codului Civil, care reglementa problemele dreptului rural, aplicaţie particulară a dreptului civil la mediul rural, în perioada de până după primul război mondial, înglobând o filosofie cu finalitate esenţialmente individualistă.  
Un al doilea proiect, mai voluminos, a fost început în 1814 şi a fost înmormântat un an mai tarziu. Ideea a fost fost frecvent vehiculată în timpul Restauraţiei (1814-1830) şi Monarhiei din Iulie (1830-1848), dar n-a fost prezentat nici un proiect la guvernului. 
La iniţiativa unei comisii a Senatului, un nou proiect a fost supus Camerelor în 1868, dar izbucnirea războiului, în 1870, i-a întrerupt mersul. 

Administraţia celei de a Treia Republici (1870-1940) s-a aplecat, la rândul ei, asupra codificării şi s-a angajat în crearea Codului Rural mult aşteptat. Lucrările fiind efectuate cu întârziere, guvernul a impus votarea a 11 legi, în perioada 1881-1890, care, completate cu numeroasele „legi speciale” anterioare, se doreau a fi reunite într-un cod care ar fi acoperit cvasi totalitatea materiei. Până în 1927, proiectele de coduri au fost divizate (spre exemplificare, în locul codului grâului au fost promulgate codul organizării şi apărării pieţei grâului şi un cod al oficiului naţional interprofesional al grîului).  
Cauzele eşecului de codificare a legislaţiei agrare rezidă, pe de o parte, în divergenţele într susţinătorii reorganizării materiei şi cei care susţineau reluarea numeroaselor cutume locale, nu întotdeauna uşor de cunoscut şi, pe de altă parte, tendinţa autorităţilor implicare în procesul de codificare, în cele mai multe cazuri proprietari, de a păstra un statu-quo care le proteja interesele.

II. ORIGINEA CODULUI RURAL ACTUAL
Sfârşitul celui de al doilea război mondial a avut un rol decisiv în elaborarea dreptului rural autonom, care a fost progresiv detaşat de dreptul civil comun.

În condiţiile sfârşitului războiului, când principalul obiectiv naţional era hrănirea populaţiei, se făcea simţită acut necesitatea elaborării unui drept care să-i protejeze pe agricultori; punctul nodal al procesului de elaborare al codului a fost adoptarea, în anii 1945-1946, a statutului chiriei/închirierilor în domeniul agricol. Odată stabilite raporturile dintre proprietari şi chiriaşi a fost deschis drumul către unificarea legilor rurale într-un cod.
Procesul de codificare – relansat într-o manieră generală prin Decretul no.48-800 din 10 mai 1946, prin care era înfiinţată o Comisie superioară însărcinată cu studierea codificării şi simplificării legilor şi regulamentelor – se concretizează, în domeniul agricol, prin legea no.53-185 din 12 martie 1953 privind codificarea
.
Primul articol al acestei legi prevede elaborarea unui Cod rural care să grupeze legile referitoare la agricultură, în special cele privind: regimul solului şi al bunurilor rurale; concesionarea acestora, precum şi statutul cultivării în întregime sau parţial; regimul apelor non-domeniale, al animalelor domestice şi altor animale; regimul vânătorii şi pescuitului, regimul echipamentelor agricole, precum şi organizarea şi funcţionarea unor instituţii şi organisme agricole.
În acest sens, se reiau lucrările pentru codificare, „prin Decret al Consiliului de Stat, ca urmare a raportului Ministrului de Justiţie, Ministrului Agriculturii şi Secretatului de Stat al Preşedinţiei Consiliului însărcinat cu reforma administrativă, ca şi pe baza avizului Comisiei superioare de studiere a codificării şi simplificării legilor şi regulamentelor” (primul articol din legea no.53-185 din 12 martie 1953).
S-a estimat că Decretul a adus legilor în vigoare „adaptările de formă cerute de codificare, excluzând modificările de fond” (art.2) şi că se va proceda „în fiecare an şi în aceleaşi condiţii, la încorporarea în Codul rural a legilor de modificare, fără o trimitere în mod explicit” (art.3).
Decretul no.55-443 din 16 aprilie 1955 privind codificarea legilor în domeniul agriculturii şi Decretul no.55-1265 din 27 septembrie 1955 privind revizuirea codului rural constituie, în fapt, primul Cod rural. Astfel, un număr de 1336 de articole repartizate în opt capitole au înlocuit aproape 200 de acte normative adoptate din anul 1790 în domeniul agricol.
Legea no.58-346 din 3 aprilie 1958 referitoare la condiţiile de aplicare a anumitor coduri conferă putere de lege dispoziţiilor prevăzute în acest nou cod şi abrogă legile pe care le substituie.

Codul Rural din 1958 nu este Codul Rural actual. Constituţia din 1958 introducea noi chei pentru repartiţia competenţelor în domeniului legislativ şi regulamentar, ceea ce putea conduce la compromitarea valorii legislative a codului
, astfel încât a fost iniţiat un nou proces de codificare, la începutul anilor 80, prin decrete ale Consiliului de Stat:

· vechiul capitol VIII – Formarea profesională şi cercetarea a devenit capitolul VIII – Învăţământul, formarea profesională şi dezvoltarea în domeniul agricol. Cercetarea agronomică (Decretul no.80-560 din 11 iulie 1980);

· vechiul capitolu IV – Instituţii şi grupuri profesionale agricole a devenit capitolul V – Camerele agricole, organisme profesionale agricole, ferme familiale (decretul no.81-276 din 18 martie 1981);

· vechiul capitol VI – Concesionările agricole a devenit capitolul IV – Concesionările agricole (decretul no.83-212 din 16 martie 1983);

· vechiul capitol III – Vânătoarea şi pescuitul devine capitolul II – Protejarea naturii (decretul no.80-904 din 27 octombrie 1989).

Astfel, la sfârşitul anilor 80, Codul rural era foarte eterogen, cuprinzând:

· patru capitole „vechi” din codul din 1955, intrat în vigoare în 1958 (cap.I – Regimul solului, cap.II – Animalele şi plantele, cap.III – Creditul agricol, cap.IV – Prevederi cu caracter social);

· patru capitole „noi”, II, IV, V şi VIII, inserate prin decrete de revizuire a codului rural;

· un capitol V bis – Regimul exploatării agricole în timpul căsătoriei, creat prin legea no.80-502 din 4 iulie 1980.



În plus, 30 de legi şi normele lor de aplicare adoptate în materii din afara codului nu erau integrate şi nu figureau nici ca anexe ale codului.

III. PROCESULUI DE CODIFICARE LA ÎNCEPUTUL ANILOR 90

Comisia superioară de codificare, înfiinţată prin Decretul no.89-647 din 12 septembrie 1989 ca succesoare a vechii Comisii superioare însărcinate cu studierea codificării şi simplificării legilor şi regulamentelor, publică, la 6 martie 1990, un plan al noului Cod rural.
Această Comisie solicită Legislativului să confere putere de lege dispoziţiilor conţinute în partea legislativă a capitolelor Codului rural care au făcut deja obiectul unei revizuiri: Legea no.91-363 din 15 aprilie 1991 avea ca obiect al revizuirii capitolele II, IV, V, revizuite în anii 80.
Apoi alte patru capitole sunt adoptate de Parlament pe parcursul anilor 90:

· cap.I – Regimul solurilor, care a devenit cap.I – Amenajarea şi echiparea terenurilor agricole, reuneşte prevederile referitoare la dezvoltarea rurală în special în zonele defavotizate, la amenajarea funciară rurală şi la amenajările necesare exploatării agricole (reţeaua de drumuri, instalaţiile de utilizare şi evacuare a apei), precum şi la societăţile de amenajări funciare şi aşezări rurale (Legea no.92-1283 din 11 decembrie 1992);

· cap.III – Exploatarea agricolă, care a permis acoperirea unei lacune a codului actual, grupând un ansamblu de prevederi disparate, în majoritatea lor necodificate, referitoare la exploatarea agricolă, la limitele dreptului de exploatare, la diferitele forme de exploatare - familială sau în societăţi, la crearea şi transmiterea dreptului de exploatare, la diferite forme de sprijin pentru modernizarea exploatărilor (Legea no.93-934 din 22 iulie 1993);

· cap.VIII – Învăţământul, formarea profesională şi dezvoltarea agricolă – Cercetarea agronomică grupează dispoziţii privind învăţământul agricol şi formarea profesională, dezvoltarea agricolă şi cercetarea agronomică (Legea no.93-935 din 22 iulie 1993);

· cap.VI – Producţia şi piaţa grupează dispoziţii privitoare la organismele de intervenţie, pe baza acordurilor interprofesionale agricole, în valorificarea produselor agricole sau alimentare, a producţiei animaliere şi vegetale, precum şi sancţiunile penale aplicabile (Legea no.98-565 din 8 iulie 1998).

IV. FINALIZAREA CODIFICĂRII

a) Elaborarea capitolului VII

Vechiul cap.VII – Dispoziţii cu caracter social - a ridicat numeroase probleme: unele dintre prevederi au fost mult depăşite, apoi integrarea succesivă a numeroase texte a făcut aplicarea lor dificilă, iar prevederile legislative recente au fost adoptate în formă non-codificată. Sistemul juridic a devenit astfel incoerent, făcând necesară recodificarea totală a capitolului VII.

Astfel, după consultarea Consiliului superior pentru prestaţii sociale agricole, Comisia superioară de codificare a procedat la elaborarea unui nou capitol VII – Dispoziţii cu caracter social, pe care l-a adoptat la 20 februarie 1996. A urmat examinarea de către Adunarea generală a Consiliului de Stat, la 19 iunie 1997, şi deliberarea în Consiliul Miniştrilor din 30 iulie 1997; proiectul de lege conţinând acest capitol a fost depus la Biroul permanent al Senatului la 31 iulie 1997, apoi adoptat la 2 aprilie 1998 şi înscris pe ordinea de zi a Adunării Naţionale, înainte de a fi retras, în cele din urmă, la 16 martie 1999.

b) Elaborarea noului capitol IX

Vechiul capitol II – Despre animale şi culturi reunea dispoziţii referitoare la sănătatea publică veterinară şi la protejarea plantelor, ridicând aceleaşi probleme ca şi cap.VII: cadrul legal în materie era eterogen, existau prevederi legale suprapuse, unele codificate, altele adoptate în formă non-codificată.

Noul plan de codificare a Codului rural, adoptat de Comisia superioară de codificare în şedinţa sa din 6 martie 1990, a prevăzut redactarea unui nou capitol IX – Sănătatea publică veterinară şi protejarea plantelor, având ca obiect gruparea textelor legislative relevante în materie.

Acest capitol a fost adoptat de Comisie la 6 aprilie 1993, apoi de către Adunarea generală a Consiliului de Stat la 21 iulie 1994. Depus la Biroul permanent al Adunării Naţionale la 27 iulie 1994, acest proiect, devenit caduc, a fost din nou adoptat de Comisia superioară de codificare la 25 noiembrie 1997, într-o formă actualizată.

c) Modificările din noile capitole I, III şi VI

Legea no.99-574 din 9 iulie 1999 de orientare în agricultură conţinea câteva articole adoptate în formă non-codificată. Aceste articole, care intrau în zona de interes a capitolelor I – Amenajarea şi echiparea terenurilor agricole; III – Exploatarea agricolă şi VI – Producţia agricolă şi pieţele şi ar fi trebuit să fie incluse în Codul rural.

Ordonanţele din 15 iunie 2000 şi din 18 septembrie 2002

Ca urmare a abandonării examinării proiectului de lege sus-menţionat, care viza crearea noilor capitole VII şi IX, şi sub presiunea continuării şi finalizării procesului de codificare, Legea no.99-1071 din 16 decembrie 1999 a abilitat Guvernul să adopte, prin Ordonanţe, partea legislativă a şapte noi coduri şi în special capitolele VII şi IX ale Codului rural. Pe această bază, Guvernul a emis în anul 2000 două Ordonanţe vizând completarea Codului rural. Astfel, Ordonanţa no.2000-550 din 15 iunie 2000 avea ca obiect codificarea capitolelor VII şi IX şi actualizarea capitolelor I, III şi VI din Codul rural, iar Ordonanţa no.2000-914 din 18 septembrie 2000 a inserat noul capitol IX în capitolul II din Codul rural. Proiectul de lege sus-menţionat a avut ca obiect ratificarea acestor două ordonanţe din anul 2000.
Ordonanţele din 2010
La baza codului actual (varianta din 2011) se află ordonanţele din 2010, inegale ca şi conţinut şi importanţă:

· Ordonanţa 2010-459, care este un text de armonizarea, tehnic, asupra unor obiecte disparate: armonizarea dreptului cooperativelor agricole cu cel al altor tipuri de cooperative, armonizarea dreptului organizaţiilor de producători cu dreptul comunitar (concret, comitetele economice agricole dispar, locul lor fiind luat de noile asociaţii de organizaţii ale producătorilor), armonizarea omologării şi controlului caietelor de sarcini cu dreptul Uniunii Europene;

· Ordonanţa 2010-460 care remediază confuziile care ar putea exista între competenţele poliţiei administrative şi poliţiei judiciare;

· Ordonanţa 2010-461, care modifică partea legislativă a Codului, referitor la modificarea acestuia prin decrete simple sau decrete ale Consiliului de Stat;

· Ordonanţa 2010-462 referitoare la pescuitul maritim şi acvacultura maritimă. 
Codul rural şi al pescuitului maritim
 (denumire adoptată prin Ordonanţa no.2010-462 din 6 mai 2010) aparţine ansamblului de coduri juridice franceze. Partea legislativă se compune din nouă capitole („cărţi”), structurate, la rândul lor, pe titluri, subcapitole, secţiuni şi articole. Acestea sunt:


I – Amenajarea şi echiparea spaţiului rural


II – Alimentaţia, sănătatea publică veterinară şi protejarea plantelor


III – Exploatarea agricolă

IV – Concesionarea

V – Organismele profesionale agricole


VI – Producţia şi comerţul

VII – Dispoziţii cu caracter social


VIII – Învăţământul, formarea profesională şi dezvoltarea agricolă, cercetarea agricolă

IX – Pescuitul maritim şi acvacultura maritimă
V. UNITATEA CODULUI RURAL
În pofida faptului că, pe parcursul procesului de codificare, Codul Rural a fost restrâns, prin scoaterea părţii care a intrat în compunerea Codului Mediului, sau extins, prin adăugarea capitolului referitor la pescuitul maritim, existenţa unui „nucleu dur”, privitor la activitatea agricolă, în jurul căreia gravitează numeroase alte reglementări, asigură codului un caracter în esenţă unitar.
Ideea de bază în jurul căreia se structurează materia este aceea că dreptul rural este un drept al agricultorului; agricultorul este cel care, în spaţiul său natural, în principal zona rurală, stăpâneşte, aşa cum rezultă din art.  L-311-1, asupra ciclului biologic cu caracter vegetal sau animal şi îşi comercializează producţia agricolă proprie. 

Pornind de la această idee centrală, se pot decela, la nivelul materiei acoperite de cod, trei domenii principale: dreptul spaţiului rural (în principal Capitolul I), dreptul activităţii agricole, care este, de altfel, epicentrul dreptului rural (Capitolul III – exploatările agricole, Capitolul IV – contractele agricole, parte din Capitolul V şi Capitolul VII – dreptul social agricol) şi, în final, dreptul producţiei şi comerţului agricol, care se găseşte codificat în Capitolul VI. Acestor trei domenii principale li se adaugă cele referitoare la organizarea profesională agricolă – Capitolul V şi învăţământul şi cercetarea agricolă – Capitolul VIII. 

Animalele şi plantele aflându-se în centrul vieţii rurale, nu a fost socotită o erorare includerea protecţiei faunei şi florei în cod, deşi se poate ridica întrebarea legitimă dacă aceste dispoziţii nu aparţineau domeniului sănătăţii publice.
Adăugarea ultimului Capitol, IX, referitor la pescuitul maritim şi acvacultură – ceea ce justifică şi schimbarea denumirii codului – deşi iniţial controversată, este justificabilă prin aceea că sectorul fusese subiectul mai multor reglementări vechi (un decret din 1852 reglementa pescuitul maritim), iar codificarea are meritul de a regrupa şi organiza într-un capitol uşor de consultat, ansamblul dispoziţiilor aplicabile. Codificarea este, însă, parţială, pentru că nu acoperă decât partea legislativă. Partea regulamentară urmează a fi codificată, conform indicaţiilor Comisiei superioare de codificare şi structurii Codului Rural. 
� Hubert Bosse Platiene, „L’invite de codes et lois”, în Chiers Legislatif, nr. 247, juillet 2010, Special Droit rual, p. 3 şi urm. 


� Revoltele au izbucnit în aprilie 1975, cauzate de dorinţa regelui Ludovic al XIV-lea de a percepe taxă pe tutun, părând a avea doar caracterul unor mişcări antifiscale, aveau la bază, aşa cum o sublinia ducele de Chaulnes, raportorul regelui, marea mizerie a ţăranilor şi relaţiile cu marii seniori. 


� Florence Gauthier, « Une révolution paysanne: les caractères originaux de l'histoire rurale de la Révolution française », Révoltes et révolutions en Europe (Russie comprise) et aux Amériques de 1773 à 1802, sous la direction de Raymonde Monnier, Paris, Ellipses, 2004, p. 252-283.





� http://www.senat.fr/rap/l97-353/l97-3530.html


� Hubert Bosse Platiene, „L’invite de codes et lois”, în Chiers Legislatif, nr. 247, juillet 2010, Special Droit rual, p. 3 şi urm.


� http://www.senat.fr/rap/l97-353/l97-3530.html


� http://www.legifrance.gouv.fr/affichCode.do?cidTexte=LEGITEXT000006071367

